Document ID: 32013D0738

KOMISIJAS ĪSTENOŠANAS LĒMUMS
(2013. gada 7. novembris),
ar kuru pieņem Kopienas nozīmes teritoriju septīto atjaunināto sarakstu alpīnajam bioģeogrāfiskajam reģionam
(izziņots ar dokumenta numuru C(2013) 7355)
(2013/738/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1992. gada 21. maija Direktīvu 92/43/EEK par dabisko dzīvotņu, savvaļas faunas un floras aizsardzību (1) un jo īpaši tās 4. panta 2. punkta trešo daļu,
tā kā:
(1)
Direktīvas 92/43/EEK 1. panta c) punkta iii) apakšpunktā minētais alpīnais bioģeogrāfiskais reģions ietver Savienības teritoriju Alpos (Vācija, Francija, Itālija, Austrija un Slovēnija), Pirenejos (Spānija un Francija), Apenīnu kalnos (Itālija), Fenoskandijas kalnu ziemeļu daļā (Somija un Zviedrija), Karpatus (Polija, Rumānija un Slovākija), Balkānu, Rilas, Pirinas, Rodopas un Saštinska Sredna Goras kalnus (Bulgārija), kā noteikts bioģeogrāfiskajā kartē, ko 2005. gada 20. aprīlī apstiprināja komiteja, kas izveidota saskaņā ar minētās direktīvas 20. pantu, turpmāk “Biotopu komiteja”.
(2)
1995. gadā uzsāktā procesa kontekstā jāturpina Natura 2000 tīkla faktiskā veidošana, jo šis tīkls ir būtisks bioloģiskās daudzveidības aizsardzības elements Savienībā.
(3)
Kopienas nozīmes teritoriju sākotnējais saraksts un pirmie seši atjauninātie saraksti alpīnajam bioģeogrāfiskajam reģionam Direktīvas 92/43/EEK nozīmē tika pieņemti ar Komisijas Lēmumu 2004/69/EK (2), Lēmumu 2008/218/EK (3), Lēmumu 2009/91/EK (4), Lēmumu 2010/42/ES (5), Lēmumu 2011/62/ES (6), Īstenošanas lēmumu 2012/12/ES (7) un Īstenošanas lēmumu 2013/22/ES (8). Pamatojoties uz Direktīvas 92/43/EEK 4. panta 4. punktu un 6. panta 1. punktu, attiecīgajai dalībvalstij iespējami drīz, bet ne vēlāk kā sešu gadu laikā ir jāpiešķir īpaši aizsargājamas dabas teritorijas statuss teritorijām, kas iekļautas Kopienas nozīmes teritoriju sarakstā alpīnajam bioģeogrāfiskajam reģionam, un jānosaka aizsardzības prioritātes un vajadzīgie aizsardzības pasākumi.
(4)
Natura 2000 tīkla teritoriju sastāvs ir mainīgs, un tāpēc Kopienas nozīmes teritoriju sarakstus pārskata. Tāpēc ir vajadzīgs Kopienas nozīmes teritoriju saraksta atjauninājums alpīnajam bioģeogrāfiskajam reģionam.
(5)
No vienas puses, Kopienas nozīmes teritoriju saraksta atjauninājums alpīnajam bioģeogrāfiskajam reģionam ir vajadzīgs, lai tajā iekļautu tās papildu teritorijas, ko dalībvalstis kopš 2011. gada ierosinājušas noteikt par Kopienas nozīmes teritorijām alpīnajā bioģeogrāfiskajā reģionā Direktīvas 92/43/EEK 1. panta nozīmē. Attiecībā uz šīm papildu teritorijām pienākumi, kas izriet no Direktīvas 92/43/EEK 4. panta 4. punkta un 6. panta 1. punkta, būtu jāpiemēro iespējami drīz, bet ne vēlāk kā sešu gadu laikā no dienas, kurā pieņemts šis lēmums.
(6)
No otras puses, Kopienas nozīmes teritoriju atjauninātais saraksts alpīnajam bioģeogrāfiskajam reģionam ir vajadzīgs, lai atspoguļotu ar šīm teritorijām saistītās izmaiņas, par kurām dalībvalstis paziņojušas pēc sākotnējā saraksta un pirmo sešu atjaunināto Savienības sarakstu pieņemšanas. Šādā nozīmē šis Kopienas nozīmes teritoriju atjauninātais saraksts alpīnajam bioģeogrāfiskajam reģionam ir Kopienas nozīmes teritoriju saraksta konsolidēta versija minētajam reģionam. Tomēr būtu jāuzsver, ka attiecībā uz jebkuru teritoriju, kas iekļauta šajā lēmumā, pienākumi, kas izriet no Direktīvas 92/43/EEK 4. panta 4. punkta un 6. panta 1. punkta, būtu jāpiemēro iespējami drīz, bet ne vēlāk kā sešu gadu laikā no dienas, kurā pieņemts tas Kopienas nozīmes teritoriju saraksts, kurā attiecīgā teritorija tika iekļauta pirmo reizi.
(7)
To alpīnā bioģeogrāfiskā reģiona teritoriju sarakstus, kuras ierosināts atzīt par Kopienas nozīmes teritorijām Direktīvas 92/43/EEK 1. panta nozīmē, attiecīgās dalībvalstis nosūtījušas Komisijai laikā no 2002. gada marta līdz 2012. gada oktobrim saskaņā ar minētās direktīvas 4. panta 1. punktu.
(8)
Ierosināto teritoriju saraksti bija papildināti ar informāciju par katru teritoriju. Sākot ar 2012. gadu, minētā informācija tika sniegta tādā formātā, kā noteikts ar Komisijas 2011. gada 11. jūlija Īstenošanas lēmumu 2011/484/ES par formu, kādā sniedzama informācija par Natura 2000 teritorijām (9).
(9)
Minētajā informācijā ietilpst teritorijas karte, kuru nosūtījušas attiecīgās dalībvalstis, kā arī teritorijas nosaukums, atrašanās vieta, platība un dati, kas iegūti, piemērojot Direktīvas 92/43/EEK III pielikumā norādītos kritērijus.
(10)
Pamatojoties uz saraksta projektu, kuru Komisija sagatavojusi, vienojoties ar katru attiecīgo dalībvalsti, un kurā norādītas teritorijas, kam ir raksturīgi prioritāri dabīgie biotopi vai prioritāras sugas, ir jāpieņem par Kopienas nozīmes teritorijām izraudzīto teritoriju atjaunināts saraksts alpīnajam bioģeogrāfiskajam reģionam.
(11)
Direktīvas 92/43/EEK 11. pantā noteiktās uzraudzības gaitā zināšanas par dabīgo biotopu tipu un sugu sastopamību un izplatību pastāvīgi papildinās. Tāpēc teritoriju novērtēšanu un atlasi Savienības līmenī veica, izmantojot pilnīgāko tobrīd pieejamo informāciju.
(12)
Dažas dalībvalstis vēl nav ieteikušas pietiekami daudz teritoriju, lai izpildītu Direktīvas 92/43/EEK prasības par konkrētiem biotopu tipiem un sugām. Tāpēc attiecībā uz šiem biotopu tipiem un sugām Natura 2000 tīkla izveidi nevar uzskatīt par pabeigtu. Ņemot vērā to, ka informācijas saņemšana un vienošanās panākšana ar dalībvalstīm ir aizkavējusies, ir jāpieņem atjaunināts teritoriju saraksts, kas būs jāpārskata saskaņā ar Direktīvas 92/43/EEK 4. pantu.
(13)
Zināšanas par dažu Direktīvas 92/43/EEK I pielikumā minēto dabīgo biotopu tipu un dažu II pielikumā minēto sugu sastopamību un izplatību joprojām ir nepilnīgas, tāpēc nevar izdarīt secinājumus par to, vai Natura 2000 tīkla izveide ir pabeigta. Vajadzības gadījumā saraksts būtu jāpārskata saskaņā ar Direktīvas 92/43/EEK 4. pantu.
(14)
Skaidrības un pārredzamības labad Īstenošanas lēmums 2013/22/ES būtu jāatceļ.
(15)
Šajā lēmumā paredzētie pasākumi ir saskaņā ar Biotopu komitejas atzinumu,
IR PIEŅĒMUSI ŠO LĒMUMU.
1. pants
Kopienas nozīmes teritoriju septītais atjauninātais saraksts alpīnajam bioģeogrāfiskajam reģionam atbilstīgi Direktīvas 92/43/EEK 4. panta 2. punkta trešajai daļai ir pievienots šā lēmuma pielikumā.
2. pants
Īstenošanas lēmumu 2013/22/ES atceļ.
3. pants
Šis lēmums ir adresēts dalībvalstīm.
Briselē, 2013. gada 7. novembrī

Labels: 19
20